Na podlagi 58. člena Zakona o javnih uslužbencih (Uradni list RS, št. 63/07 – uradno prečiščeno besedilo, 65/08, 69/08-ZTFI-A, 69/08-ZZavar-E, 40/12-ZUJF) Ministrstvo za notranje zadeve – Policija, Štefanova ulica 2, Ljubljana, objavlja javni natečaj za zasedbo dveh uradniških delovnih mest za nedoločen čas, in sicer:

**višji kriminalist specialist (šifra DM 72627) v Policijski upravi Koper, Sektorju kriminalistične policije, Oddelku za računalniško preiskovanje.**

Kandidat, ki se bo prijavil na prosto delovno mesto, mora izpolnjevati naslednje pogoje:

* višje strokovno izobraževanje/višja strokovna izobrazba – policist (vsš) oziroma višješolsko izobraževanje (prejšnje)/višješolska izobrazba (prejšnja) – policijski inšpektor oziroma višje strokovno izobraževanje/višja strokovna izobrazba oziroma višješolsko izobraževanje (prejšnje)/višješolska izobrazba (prejšnja),
* 3 leta in 6 mesecev delovnih izkušenj,
* opravljeno obvezno usposabljanje za imenovanje v naziv (če izbrani kandidat usposabljanja še ni opravil, ga mora opraviti v zakonsko določenem roku),
* da ima opravljen izpit za izvajanje policijskih pooblastil (če izbrani kandidat izpita še ni opravil, ga mora opraviti v zakonsko določenem roku),
* dovoljenje za dostop do tajnih podatkov stopnje zaupno (kandidat dovoljenje lahko pridobi v okviru izbirnega postopka),
* da ni bil pravnomočno obsojen zaradi naklepnega kaznivega dejanja, za katero se storilec preganja po uradni dolžnosti, ali da ni bil pravnomočno obsojen zaradi drugega kaznivega dejanja na nepogojno kazen zapora v trajanju več kot tri mesece,
* da zoper osebo ni vložena pravnomočna obtožnica zaradi naklepnega kaznivega dejanja, za katero se storilec preganja po uradni dolžnosti,
* da je državljan Republike Slovenije s stalnim prebivališčem v Evropski uniji,
* da je bil varnostno preverjen v obsegu in na način, kot je določen v Zakonu o organiziranosti in delu v policij, in da zanj ne obstaja varnostni zadržek,
* da ima znanje uradnega jezika,
* da nima dvojnega državljanstva,
* da ima vozniško dovoljenje B-kategorije,
* da ni član politične stranke in da o tem poda pisno izjavo.

**Prednost pri izbiri bodo imeli kandidati z relevantnim poznavanjem področij, ki so vezana na učinkovito izvajanje nalog v okviru Oddelka za računalniško preiskovanje.**

Naloge na delovnem mestu:

* izvajanje policijskih pooblastil,
* opravljanje ogledov hujših kaznivih dejanj, hišnih preiskav, zahtevnejših privedb, protibombnih pregledov,
* sodelovanje pri sestavljanju kazenskih ovadb in pripravljanju dokaznega gradiva,
* vodenje operativne obdelave,
* sodelovanje pri izvajanju prikritih preiskovalnih ukrepov,
* sodelovanje pri izvajanju programov izpopolnjevanja in usposabljanja,
* preprečevanje in odkrivanje kaznivih dejanj in storilcev,
* opravljanje nalog z delovnega področja oddelka,
* izvajanje nalog v skladu s 4. členom Zakona o nalogah in pooblastilih policije,
* opravljanje drugih nalog s svojega delovnega področja, ki jih naroči nadrejeni.

Posebnosti delovnega mesta: neenakomerni delovni čas (razpored), pooblaščena uradna oseba, dodatno obvezno pokojninsko zavarovanje, stalnost, izpostavljenost dodatnim tveganjem, ki vplivajo na notranjo varnost v policiji.

Prijava mora vsebovati:

1. izjavo kandidata o izpolnjevanju pogoja glede zahtevane izobrazbe, iz katere mora biti razvidna stopnja in smer izobrazbe ter leto in ustanova, na kateri je bila izobrazba pridobljena,
2. opis delovnih izkušenj, iz katerega je razvidno izpolnjevanje pogoja glede zahtevanih delovnih izkušenj (opis naj vsebuje navedbo delodajalca, skupen čas trajanja dela, opis dela ter stopnjo zahtevnosti delovnega mesta),
3. izjavo kandidata, da:
* je državljan RS s stalnim prebivališčem v Evropski uniji,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti in da ni bil obsojen na nepogojno kazen zapora v trajanju več kot tri mesece,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti,
* nima dvojnega državljanstva,
* ni član politične stranke,
* ima znanje uradnega jezika,
* ima vozniško dovoljenje B-kategorije,
1. izjavo, da za namen tega natečajnega postopka dovoljuje Ministrstvu za notranje zadeve pridobitev podatkov iz 3. točke iz uradne evidence (v primeru, da kandidat z vpogledom iz uradnih evidenc ne soglaša, mora sam predložiti vsa dokazila).

Strokovna usposobljenost kandidatov se bo presojala na podlagi navedb v prijavi, priloženih pisnih izjav in razgovora ter s pisnim oziroma praktičnim preverjanjem kandidatovega znanja, če bo to potrebno.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti  in veščine, ki jih je pridobil (kandidat navedeno opiše v priloženem obrazcu »Vloga za zaposlitev«).

V izbirni postopek se v skladu z 21. členom Uredbe o postopku za zasedbo delovnega mesta v organih državne uprave in v pravosodnih organih (Uradni list RS, št. 139/06 in 104/10) ne uvrstijo kandidati, ki ne izpolnjujejo natečajnih pogojev.

Izbrana kandidata bosta delo na delovnem mestu višji kriminalist specialist opravljala v nazivu višji kriminalist specialist II z možnostjo napredovanja v naziv višji kriminalist specialist I. Z izbranima kandidatoma bo sklenjeno delovno razmerje za nedoločen čas s polnim delovnim časom in šestmesečnim poskusnim delom. Izbrana kandidata bosta delo opravljala v prostorih Sektorja kriminalistične policije PU Koper, Ukmarjev trg 6, 6001 Koper oziroma v drugih uradnih prostorih organa.

Kandidati vložijo prijavo v pisni obliki na priloženem obrazcu **Vloga za zaposlitev,**  ki jo pošljejo v zaprti ovojnici z označbo: **»za javni natečaj – višji kriminalist specialist v PU KP, SKP, ORP, št. 1100-8/2025«** na naslov: Ministrstvo za notranje zadeve, Štefanova ulica 2, 1501 Ljubljana, in sicer **v 8 dneh** po objavi na spletnem mestu državne uprave GOV.SI in Zavodu Republike Slovenije za zaposlovanje. Če je prijava poslana po pošti, se šteje, da je pravočasna, če je oddana na pošto priporočeno, in sicer najkasneje zadnji dan roka za prijavo. Za pisno obliko prijave se šteje tudi elektronska oblika, poslana na **elektronski naslov** **gp.mnz@gov.si**, pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni. Obvestilo o končanem izbirnem postopku bo objavljeno na spletnih straneh Ministrstva za notranje zadeve – Policije [www.policija.si](http://www.policija.si).

Informacije o delovnem področju: Aljoša Špeh, vodja Oddelka za računalniško preiskovanje SKP PU Koper, tel. št. 05 613 12 59. Informacije o izvedbi javnega natečaja: Nataša Stušek, Urad za organizacijo in kadre, tel. št. 01 428 40 68.

V besedilu natečaja uporabljeni izrazi, zapisani v moški slovnični obliki, so uporabljeni kot nevtralni za ženske in moške.